SL Uradni list Evropske unije L 256/30

ODLOČBA NADZORNEGA ORGANA EFTE

št. 43/10/COL

z dne 10. februarja 2010

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke na Islandiji in na Norveškem, dogovorjene za veterinarske preglede živih živali ter živalskih proizvodov iz tretjih držav, in o razveljavitvi Odločbe Nadzornega organa Efte št. 301/08/COL z dne 21. maja 2008

NADZORNI ORGAN EFTE JE –

ob upoštevanju Sporazuma o Evropskem gospodarskem prostoru ter zlasti člena 109 Sporazuma in Protokola 1 k Sporazumu,

ob upoštevanju Sporazuma med državami Efte o ustanovitvi nadzornega organa in sodišča ter zlasti člena 5(2)(d) Sporazuma in Protokola 1 k Sporazumu,

ob upoštevanju točk 4(B)(1) in (3) ter točke (5)(b) uvodnega dela poglavja I Priloge I k Sporazumu EGP,

ob upoštevanju akta iz točke 1.1.4 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav), kakor je bil spremenjen in prilagojen Sporazumu EGP in zlasti členu 6(2) akta,

ob upoštevanju akta iz točke 1.1.5 poglavja I Priloge I k Sporazumu EGP (Direktiva Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS), kakor je bil spremenjen in prilagojen Sporazumu EGP in zlasti členu 6(4) akta,

ob upoštevanju akta iz točke 1.2 111 poglavja I Priloge I k Sporazumu EGP (Odločba Komisije 2001/812/ES z dne 21. novembra 2001 o zahtevah za odobritev mejnih kontrolnih točk, odgovornih za veterinarske preglede proizvodov, ki so vneseni v Skupnost iz tretjih držav), kakor je bil spremenjen, in zlasti člena 3(5) akta,

ob upoštevanju naslednjega:

Nadzorni organ Efte je z Odločbo št. 301/08/COL z dne 21. maja 2008 razveljavil Odločbo Nadzornega organa Efte št. 378/07/COL z dne 12. septembra 2007 in sestavil nov seznam mejnih kontrolnih točk na Islandiji in na Norveškem, dogovorjenih za veterinarske preglede živih živali in živalskih proizvodov iz tretjih držav.

Norveška vlada je zahtevala, da se odobritev za hlajene proizvode -HC-T(1)(2)(3)- za kontrolno središče v Honningsvågu (v okviru mejne kontrolne točke Honningsvåg Port) umakne s seznama iz točke 39 dela 1.2 poglavja I Priloge I k Sporazumu EGP in nadomesti z odobritvijo samo za zamrznjene proizvode -HC-T(FR)(1)(2)(3)-.

Norveška vlada je zahtevala, da se kontrolni središči Harøysund (v okviru mejne kontrolne točke Kristiansund Port) in Vannøy (v okviru mejne kontrolne točke Tromsø Port) umakneta s seznama iz točke 39 dela 1.2 poglavja I Priloge I k Sporazumu EGP.

Nadzorni organ Efte je s svojo Odločbo št. 494/09/COL predložil zadevo Veterinarskemu odboru Efte, ki pomaga Nadzornemu organu Efte. Ukrepi, določeni v tej odločbi, so v skladu z mnenjem Veterinarskega odbora Efte, ki pomaga Nadzornemu organu Efte –

SPREJEL NASLEDNJO ODLOČBO:

Člen 1

Veterinarske preglede živih živali in živalskih proizvodov, ki prihajajo na Islandijo in Norveško iz tretjih držav, opravljajo pristojni državni organi na dogovorjenih mejnih kontrolnih točkah, ki so navedene v Prilogi k tej odločbi.

Člen 2

Odločba Nadzornega organa Efte št. 301/08/COL z dne 21. maja 2008 se razveljavi.

Člen 3

Ta odločba začne veljati 10. februarja 2010.

Člen 4

Ta odločba je naslovljena na Islandijo in Norveško.

Člen 5

Besedilo v angleškem jeziku je edino verodostojno.

V Bruslju, 10. februarja 2010 Za Nadzorni organ Efte Per SANDERUD Predsednik Sverrir Haukur GUNNLAUGSSON Član kolegija